เงินบาทปิด 32.44/46
ธนาคารกรุงศรีอยุธยา รายงาน เงินบาทปิด 32.44/46 แข็งค่าสุดในรอบ 20 เดือน คาดพรุ่งนี้แข็งค่าต่อ
16 มี.ค. 2553

ธนาคารกรุงศรีอยุธยา รายงาน เงินบาทปิด 32.44/46 แข็งค่าสุดในรอบ 20 เดือน คาดพรุ่งนี้แข็งค่าต่อ
นักบริหารเงินจากธนาคารกรุงศรีอยุธยา เปิดเผยว่า เงินบาทปิดตลาดเย็นนี้อยู่ที่ระดับ 32.44/46 บาท/ดอลลาร์ แข็งค่าขึ้นอีกจากช่วงเช้าที่เปิดตลาดที่ระดับ 32.50/52 บาท/ดอลลาร์ ซึ่งถือว่าวันนี้เงินบาทแข็งค่าสุดในรอบ 20 เดือน
เงินบาทยังแข็งค่าต่อเนื่องจากช่วงเช้า เนื่องจากสถานการณ์การชุมนุมของกลุ่มเสื้อแดงไม่มีเหตุความรุนแรง และยังเป็นไปโดยสงบเรียบร้อย ประกอบกับยังมีเงินทุนจากต่างประเทศไหลเข้าสู่ตลาดหุ้นไทยอย่างต่อเนื่อง ดังนั้นหากคืนนี้บรรยากาศการชุมนุมยังเป็นไปโดยเรียบร้อยก็ประเมินว่าเงินบาทพรุ่งนี้ยังมีโอกาสแข็งค่าได้อีก
"เงินบาทวันนี้แข็งค่าในรอบ 20 เดือน และน่าจะยังแข็งค่าต่อได้อีก หากการชุมนุมของกลุ่มเสื้อแดงไม่มีเหตุการณ์อะไร เพราะตลาดหุ้นยังบวกต่อเนื่อง Flow จากต่างชาติยังเข้ามาซื้อค่อนข้างเยอะ ถ้าเป็นอย่างนี้บาทน่าจะแข็งค่าไปได้เรื่อยๆ...พรุ่งนี้เป็นไปได้ที่จะหลุด 32.40" นักบริหารเงิน ระบุ
ส่วนสกุลเงินต่างประเทศช่วงปิดตลาดเย็นนี้ เงินเยนอยู่ที่ระดับ 95.50/54 เยน/ดอลลาร์ ส่วนเงินยูโรอยู่ที่ระดับ 1.3687/3691 ดอลลาร์/ยูโร
คืนนี้ จะมีการประชุมคณะกรรมการกำหนดนโยบายการเงินของธนาคารกลางสหรัฐ(เฟด)ที่จะประกาศอัตราดอกเบี้ย ซึ่งตลาดคาดการณ์ว่าเฟดจะยังคงตรึงอัตราดอกเบี้ยไว้ในระดับเดิม
นักบริหารเงิน คาดว่า วันพรุ่งนี้เงินบาทยังมีแนวโน้มแข็งค่าต่อหากสถานการณ์ทางการเมืองไม่มีความรุนแรง มองกรอบไว้ที่ 32.35-32.50 บาท/ดอลลาร์